Cecilie Eken

Cecilie Eken (født 16. februar 1970 på Frederiksberg) er en dansk forfatter af børne- og ungdomslitteratur. Hun debuterede i 1993 med romanen Troldmandens søn og skriver romaner, billedbøger, noveller og teaterstykker. Hendes værker er anmelderroste og bruges ofte i undervisningen på landets skoler. Hun har modtaget adskillige priser for sine bøger, blandt andet Kulturministeriets Forfatterpris for børne- og ungdomslitteratur to gange.

Liv og forfatterskab 
Cecilie Eken blev født 16. februar 1970 på Frederiksberg og opvoksede først i Holte, en forstad til København, og siden på Østerbro i København. 

Hun har læst sprog og økonomi på Copenhagen Business School (dengang Handelshøjskolen) og litteraturvidenskab på Københavns Universitet.

Hun debuterede som 23-årige med fantasyromanen Troldmandens søn, som blev kaldt ’et fuldbårent eventyr’ af anmelder Steffen Larsen i Det Fri Aktuelt (Kilde: Det Fri Aktuelt, 29. September 1993). Siden fulgte adskillige romaner, bl.a. Sikkas fortælling (1997), som modtog Kulturministeriets Forfatterpris for børne- og ungdomslitteratur, Sølvblomst (2002), Valravnen (2003) og serien om Den Sorte Safir (2007-2009). For Den Sorte Safir-serien modtog hun Kommunernes skolebiblioteksforenings Forfatterpris i 2008. 

Sideløbende skrev hun bl.a. et par børneteaterstykker, to bøger for Disney (i Witch-serien) og udgav to billedbøger på vers, Vingekatten (2000) og Mørkebarnet (2007). For sidstnævnte fik hun igen Kulturministeriets Forfatterpris for børne- og ungdomslitteratur. Anmelder Kari Sønsthagen kaldte i Berlingske tidende Cecilie Eken ”en af de bedste danske rim-poeter for børn”. I 2008 modtog hun Danmarks Skolebibliotekarers børnebogspris for sit samlede forfatterskab.

I årene 2010-2014 udkom de fire bind i serien om Det Levende Sværd. I samme periode udgav Cecilie Eken sin første realistiske roman, For evigt din, der foregår i de sene 1980’ere. Anmelder Christel Wiinblad kaldte den en ”sprogligt, kompositorisk og sanseligt en virkelig fin lille roman” i Politiken.

Sammen med sin mand, Peter Heydenreich, har hun lavet en letlæsningsserie Max Vero, hvis fem bind er udkommet mellem 2014 og 2016. 

I 2015 udkom også den historisk inspirerede thriller Natulv. Damian Arguimbau skriver i Weekendavisen: ”Cecilie Eken skriver fantastisk godt (… ) virkelig en fornøjelse at læse Natulv, der med sit enkle, men alligevel præcise sprog er i stand til at male hele malerier frem hos læseren.”

Privatliv 
Siden 2003 bor hun igen i Holte med sin mand, Peter Heydenreich, der er freelancetegner og har sit eget firma. De har tre børn.

Priser 
 1995: Kongebarnet på prisudvalgets æresliste ved uddelingen af Kulturministeriets Forfatterpris for børne- og ungdomsbøger 1995
 1997: Kulturministeriets Forfatterpris for børne- og ungdomsbøger 1997 for Sikkas Fortælling
 2000: Certificate of Honour for Writing fra IBBY (International Board on Books for Young People) for Sikkas Fortælling
 2007: Kulturministeriets Forfatterpris for børne- og ungdomsbøger 2007 for Mørkebarnet
 2008: Kommunernes Skolebiblioteksforenings Forfatterpris 2008
 2008: Danmarks Skolebibliotekarers Børnebogspris 2008
 2010: 3. præmie i Statens Kunstråds billedbogskonkurrence ‘Den illustrerede bog’ 2010 for bogværket Gemmebogen lavet i samarbejde med billedkunstner Rose Eken.
 2012: Andenplads ved uddeling af Undervisningsmiddelprisen 2012 for bidrag til undervisningsmaterialet Ned i novellen
2017: Silasprisen tildelt af Det Danske Akademi

Bibliografi 
Cecilie Eken har skrevet følgende bøger og teaterstykker:

 Troldmandens søn,1993

  Kongebarnet, 1995
 Sikkas fortælling, 1997
 Heksehuset, 1998 (billedbog)
 "Spinder", 1999 (novelle – udgivet i Stjernekiggeren – og andre noveller om livsværdier))
 Vingekatten, 2000 (billedbog) 
Blomsterheksen, 2001 (teaterstykke)
 Sølvblomst, 2002
 En farlig ven, 2003 (teaterstykke)
 Valravnen, 2003
 Aksel Å mangler ord, 2004 (letlæsningsbog)
 Witch: Tågemesterens brønde, 2004 (for Disney)
 Witch: Vejrmagerens storme, 2005 (for Disney)
 Mørkebarnet, 2007 (billedbog)
 "Herskerens historie", 2007 (novelle - Læseraketten)
 Den Sorte Safir – Ørkenpigen, 2007
 Den Sorte Safir – Den mørke vej, 2007
 Den Sorte Safir – Neibars Oase, 2008
 Den Sorte Safir – De døde bjerge, 2008
 Den Sorte Safir – Dronningens gåde, 2009
 Den Sorte Safir – Safirens forbandelse, 2009
 Det levende sværd – Det levende sværd, 2010
 Det levende sværd – Den blinde konge, 2011
 For evigt din, 2011
 Det levende sværd – Den tavse prinsesse, 2012
 Det levende sværd – Den døde helt, 2014
 Max Vero 1-5, 2014-2016
 Natulv – 2015
 V, 2016 (billedbog)
Styrke – Karanagalaksen Log I, 2018
Tillid – Karanagalaksen Log II, 2018

Litteratur 
 Anna Poulsen: Mage-løse eventyr, Plys 11, 1997, En artikel om Troldmandens Søn og Kongebarnet
 Nina Christensen: Den danske billedbog 1950-1999, Roskilde Universitetsforlag/Center for børnelitteratur, 2003, s. 308-318
 Bent Rasmussen: Børne- og ungdomslitteratur, Portrætter af 14 danske forfattere, Bogforlaget Her&Nu, 2005, s. 22-27

Referencer

Eksterne henvisninger 
 
 Cecilie Eken på Litteratursiden.dk
 

Børnebogsforfattere fra Danmark
Romanforfattere fra Danmark
Personer fra Frederiksberg
Dansksprogede forfattere fra Danmark
Modtagere af Kulturministeriets Børnebogspris
Personer i Kraks Blå Bog